ÚRAD VLÁDY SLOVENSKEJ REPUBLIKY
               sekcia vládnej legislatívy

								Na rokovanie vlády SR
								dňa 16. februára 2005
								K materiálu č. 
								K bodu č.

S T A N O V I S K O

k návrhu nariadenia vlády Slovenskej republiky o postupoch proti činom protiprávneho zasahovania vo vzdušnom priestore Slovenskej republiky
______________________________________________________

I.

Návrh nariadenia vlády Slovenskej republiky o postupoch proti činom  predkladá na rokovanie vlády Slovenskej republiky minister obrany Slovenskej republiky Juraj Líška na základe vlastnej iniciatívy.  	

II.

     Cieľom tohto návrhu je upraviť podmienky a spôsob činnosti ozbrojených síl pri zaisťovaní bezpečnosti letovej prevádzky v prostredí spadajúcom do pôsobnosti civilného letectva, kedy prostriedky účastníkov letovej prevádzky podľa leteckého zákona sú už nedostačujúce. 

III.

     Sekcia vládnej legislatívy Úradu vlády Slovenskej republiky konštatuje,         že návrh nebol predmetom rokovania Legislatívnej rady vlády Slovenskej republiky a uplatňuje k návrhu tieto pripomienky:

     Predložený návrh nariadenia ukladá v § 4 povinnosti ozbrojeným silám  Slovenskej republiky  a ministrovi obrany SR pri zakročovaní proti lietadlám, ktoré sa pohybujú vo vzdušnom priestore Slovenskej republiky  v rozpore so zákonom č. 143/1998 Z.z. o civilnom letectve alebo v rozpore s medzinárodnou zmluvou a nereagujú na pokyny príslušných orgánov riadenia letovej prevádzky. 

      Obsahom predloženého návrhu nariadenia je problematika upravená  zákonom č. 143/1998 Z.z. (§ 5 ods. 3) podľa ktorého, ak lietadlo pohybujúce sa vo vzdušnom priestore v rozpore s týmto zákonom a podľa pokynov nezmení dráhu letu, alebo nepristane na určenom letisku, alebo ohrozuje bezpečnosť a suverenitu Slovenskej republiky, môže byť k zmene dráhy letu alebo pristátiu na určenom letisku donútené. Podľa § 5 ods. 1 písm. e) predloženého návrhu nariadenia jedným z opatrení, ktoré  môžu byť použité proti narušiteľovi vzdušného priestoru je prerušenie letu použitím prostriedkov ozbrojených síl. Podľa nášho názoru ustanovenie § 5 ods. 1 písm. e) nemá oporu v zákone č. 143/1998 Z.z. 
      Predložený návrh nemá byť vydaný v intenciách splnomocňovacích ustanovení citovaného zákona ( § 5 ods. 4 a § 34 ods. 8). Podľa článku 120 ods. 1  Ústavy Slovenskej republiky je ho však možné vydať, ak bude v medziach zákona, čo predpokladá vypustenie ustanovenia § 5 ods. 1 písm. e) z návrhu nariadenia.
      
Z legislatívnotechnického hľadiska je potrebné v návrhu vykonať tieto úpravy:
V § 4 ods. 5 za slovo „neprítomnosti“ vložiť slovo „ich“.
V § 6 je potrebné vetu ukončiť za slovom „vyhlásenia“.

Bratislava 26. februára 2004
Vypracovala: E. Eškutová

									Štefan G r m a n
									generálny riaditeľ
   								    sekcie vládnej legislatívy